Projekts

LATVIJAS REPUBLIKAS MINISTRU KABINETA

SĒDES PROTOKOLLĒMUMS

Rīgā Nr. 2015.gada \_\_.\_\_\_\_\_\_\_

**. §**

**Informatīvais ziņojums**

**“Par pasākumiem aizsargājamo biotopu izplatības un kvalitātes apzināšanai”**

1. Pieņemt zināšanai vides aizsardzības un reģionālās attīstības ministra sagatavoto informatīvo ziņojumu un atbalstīt aizsargājamo biotopu izplatības un kvalitātes apzināšanu (turpmāk – biotopu kartēšana). Biotopu kartēšanu veikt darbības programmas "Izaugsme un nodarbinātība" 5.4.2. specifiskā atbalsta mērķa "Nodrošināt vides monitoringa un kontroles sistēmas attīstību un savlaicīgu vides risku novēršanu, kā arī sabiedrības līdzdalību vides pārvaldībā” 5.4.2.1. pasākuma „Bioloģiskās daudzveidības saglabāšanas un ekosistēmu aizsardzības priekšnoteikumi” (turpmāk – 5.4.2.1. pasākums) ietvaros, izmantojot šim mērķim pieejamo Eiropas Savienības fondu finansējumu 2014.-2020.gada plānošanas perioda ietvaros;
2. Noteikt, ka biotopu kartēšana tiek veikta saskaņā ar sekojošiem principiem:
	1. Aizsargājamo biotopu izplatības un kvalitātes apzināšana tiek veikta visā valsts teritorijā līdz 2019. gadam.
	2. Vides aizsardzības un reģionālās attīstības ministrija nodrošina zemes īpašnieku un lietotāju informēšanu par aizsargājamo biotopu izplatības un kvalitātes apzināšanas uzsākšanu un iegūtajiem rezultātiem.
	3. Inventarizācijas darbu organizēšanai tiek izmantota visa valsts institūcijās un uzņēmumos uzkrātā informācija par zemes izmantošanas veidiem.
	4. Inventarizācijā obligāti jāapseko informatīvā ziņojuma 1. pielikumā uzskatītie zemes lietojuma veidi.
	5. Inventarizācija netiek veikta informatīvā ziņojuma 2. pielikumā uzskaitītajās teritorijās.
	6. Inventarizācijas dati reizi gadā pēc to kvalitātes pārbaudes tiek ievietoti dabas datu pārvaldības sistēmā normatīvajos aktos noteiktajā kārtībā un ir pieejami citu valsts informācijas sistēmu lietotājiem saskaņā ar normatīvajiem aktiem par valsts informācijas sistēmu izveidošanu un datu apmaiņu starp tām.
	7. Informācijas iegūšana un apkopošana par aizsargājamo biotopu izplatību un kvalitāti neietekmē saskaņā ar normatīvajiem aktiem atļautu saimniecisko darbību. Labvēlīgas aizsardzības nodrošināšanai nepieciešamie saimnieciskās darbības ierobežojumi tiek noteikti tikai saskaņā ar normatīvajiem aktiem par īpaši aizsargājamo dabas teritoriju vai mikroliegumu izveidošanu.
3. Vides aizsardzības un reģionālās attīstības ministrijai apstiprināt biotopu kartēšanas metodiku, saskaņā ar iepriekšminētajiem principiem.
4. Vides aizsardzības un reģionālās attīstības ministrijai izveidot Uzraudzības grupu 5.4.2.1. pasākuma ietvaros veiktās biotopu kartēšanas rezultātu izvērtēšanai sadarbībā ar sociālajiem partneriem, nodrošinot līdzvērtīgu tautsaimniecības nozaru un vides NVO līdzdalību;
5. Vides aizsardzības un reģionālās attīstības ministrijai līdz 2019. gada 31. decembrim iesniegt Ministru kabinetā informatīvo ziņojumu, kurā būtu iekļauta informācija par aizsargājamo biotopu izplatības un kvalitātes apzināšanas rezultātiem, kā arī sniegts detalizēts analītisks izklāsts par biotopu kartēšanas rezultātu ietekmi uz tautsaimniecību, un nepieciešamajām izmaiņām normatīvajos aktos biotopu aizsardzības un tautsaimniecības nozaru attīstības interešu sabalansēšanai.
6. Vides aizsardzības un reģionālās attīstības ministrijai nodrošināt, ka līdz 5. punktā minētā informatīvā ziņojuma iesniegšanai Ministru kabinetā plānveidīgi jaunas īpaši aizsargājamās dabas teritorijas biotopu aizsardzībai netiek veidotas.

Ministru prezidente L.Straujuma

Valsts kancelejas direktors M. Krieviņš

Iesniedzējs:

Vides aizsardzības un reģionālās attīstības ministrs K.Gerhards

Vīza:

Valsts sekretāra p.i.

Administrācijas vadītāja E.Turka

2015.10.13. 17:56

628

I. Mendziņa

67026432; ilona.mendzina@varam.gov.lv